Από ΝΕΑ ΠΟΡΕΙΑ 19/4/1994,

επιμέλεια Παναγιώτη Λενέτη

Σταύρος Σκοπελίτης

Από μικρός στην εξορία

Νέο 24 ετών τον βρήκε η 21η Απριλί­ου και μπήκε φραγμός στα σχέδιά του, ένα πανεπιστήμιο ίσως. Ο σημερινός αντιπρόεδρος της Ένωσης Συνεταιρι­σμών Λέσβου, Σταύρος Σκοπελίτης, όμως, φαίνεται να μην μετανιώνει κα­θόλου γι’ αυτό. «Έβαλα κι εγώ ένα λιθα­ράκι σε αυτό που λέγεται Ελλάδα». Οργανωμένος από 15 χρονών, ήταν τό­τε μέλος της ΝΕ των Λαμπράκηδων.

Το πρωί της 21ης Απριλίου, παρά το γεγονός ότι είχαμε μάθει ότι έγινε πραξικόπημα, ο πατέρας μου Γιώργος πήγε στα κτήματά μας κι εγώ κίνησα για τον Παπάδο, να πάω να βρω τον Νί­κο Χατζηχρήστο, υπεύθυνο Τομεακού της ΕΔΑ. Στο δρόμο με σταμάτησε ένα ταξί, όπου βρισκόταν μέσα ένας χωροφύλα­κας και δύο αξιωματι­κοί, με πήγαν στο σταθ­μό χωροφυλακής του Παπάδου. Σε λίγο φέρα­νε και τον πατέρα μου δεμένο χειροπόδαρα. Από κει στα Γιούρα, στον 4ο όρμο, το ’68 στη Λέρο στο Λακκί, τον Αύγουστο του ίδιου χρόνου μαζί με άλλους 79 νεολαί­ους μεταφερόμαστε στον Ωρωπό, σε μια προσπάθεια να «ανανήψουμε». Όμως δεν καταφέρνουν τίποτα και μετά από ένα μήνα πάλι στα Γιούρα, ξανά στο Λακκί της Λέρου. Σε ένα ταξίδι που έμοιαζε να μην έχει τέλος.

Όμως δεν τα κατάφεραν να μας λυγίσουν, θα πει ο Σταύρος Σκοπελίτης, ενώ διηγείται δύο από τα αναρίθμητα περιστατικά των 3,5 χρόνων εξορίας.

Μας πήγανε στον Ωρωπό στην προσπάθειά τους να μας εντάξουν σιγά-σιγά στο κοινωνικό σύνολο. Με το που φτάσαμε και μπήκαμε στο προαύλιο της φυλακής, όλοι μαζί τρέξαμε προς το συρματόπλεγμα που μας χώριζε από τον κεντρικό δρόμο.

Η κυκλοφορία πυκνή, ήταν Αύγου­στος μήνας κι εμείς κρεμασμένοι στα σύρματα να τραγουδάμε «πότε θα κά­νει ξαστεριά».

Βέβαια τα γεγονότα δεν σταματούν εδώ. Επιστροφή στον Παλαιόκηπο το ’70, απομάκρυνση των παλιών φίλων, άρνηση στην καθημερινή παρουσίαση στην χωροφυλακή, η φυγή στην Αθήνα, μια και κανείς δεν του έδινε δουλειά, δουλειές του ποδαριού στην Αθήνα, αφού τα φρονήματα του Στ. Σκοπελίτη δεν ήταν αρεστά. Όμως τίποτα απ’ αυ­τά φαίνεται να μην τον λύγισε κι αυτόν και αναρίθμητους άλλους επώνυμους και ανώνυμους.